**ГЕОРГИ АЛЕКСИЕВ**

С МАГИЯТА НА СЕВЕРОПАДА

 Пред нас е първата книга „Очите на жаждата" на Мартен Калеев. Един нов глас от магията на Северозапада. В книгата се усеща тръпката на онова Северозападно хоро, на което не всеки българин може да се хване и да издържи на лудостта. Хоро с духа на Михалаки Георгиев, Змейовете на Йордан Вълчев, чудаците на Радичков, на Георги Марковски, Николай Кирилов, на Владо Зарев и Виктор Пасков.

Лудо хоро с духа на онези северозападни мъже и жени, за които всяко пътуване е преоткриване на света. От разказите на Мартен Калеев припуква ауспухът на онзи митичен автобус „Жар Птица" на Кутловския площад (Кутловица - най-старото име на Фердинанд, Михайловград, сега Монтана) и в него жените, прегърнали бохчите с влачена и бита на дарак вълна, замечтани в плетки и дантели за бъдещи понуди, кръщенки и сватби.

И с една гордост в това далечно пътуване през Берковица за шарени паници сватбени, през Вършец, където неминуемо ще се качат къпани невести, после Враца със златните пръстени и мъниста и след онова голямо пъхтене от задъхания мотор на „Жир Птица" най-тържествено ще навлезат в последната спирка на радостта Бялата Слатина.

Колко е българско, колко е свидно и гордо!

Но в съвременните му разкази ще видим и света след „Жар Птица" - на хора, които са затънали до шия в стомасите си. Има и други, които хранят мечтите си с късчета месо от петата.

Не слънцето, очите им осветяват света!...

Надеждата е небе, което постоянно губим. И преоткриваме! Понякога с хвърчила от думи, които искат да ни обяснят на света.

Защото всеки от нас е едно изречение!

***ГЕОРГИ АЛЕКСИЕВ***

****СЕТИВА ЗА МАГИЯ**

 ***/Рецензия за издаване на книгата с разкази и новели „Къща с изглед към Млечния път“ на Мартен Калеев, също разписана за печат, но така и не излязла на бял свят. По-късно част от разказите бяха включени в сборника „Очите на жаждата“, изд. Параболи, С.***

***Георги Алексиев заедно с Анастас Стоянов, Никола Статков и Николай Захариев бяха на премиерата на първата ми издадена книга „Очите на жаждата“, която се състоя в КДК - Монтана. Те бяха и онези мои приятели-земляци, които подкрепиха моята кандидатура за прием в Съюза на българските писатели – София./***

 Още в първите ми срещи преди години с героите от разказите и новелите на Мартен Калеев усетих, че в литера­турната таблица на Северо-Западна България заема достойното си място творец. Не случайно споменавам Северозапада. Този край от Искъра до Тимок носи една магия, дошла с прабългари­те, със славяните, оплодила въображението, за да се пръкнат големите български писатели: Димитър Маринов, Михалаки Геор­гиев, Йордан Вълчев, Радичков, Николай Кирилов, Виктор Пас­ков, Георги Марковски, Владимир Зарев, Анастас Стоянов, Иван Давидков, Данкин, Боян Ничев.

 Все автори с една друга пое­тика, която оплоди националната поезия, белетристиката, освежи изобразителното изкуство, театъра. И в тези няколко разказа и една новела, които са пред мен, Мартен потвърждава моето впечатление.

 Преди години, когато прочетох първите му рабо­ти, го оприличих на Исабела Алиенде. Не споменавам случайно тези неща, тъй-като авторите от Северозапада доказаха на света едно извисяване на българския магически реализъм, пре­мериха сили с испанската, с южно-американската литератури, придадоха на героите си дълбоки философски размишления и същност.

 И ето, че в разказа на Калеев "Застраховка "живот", "…важното е - казва героят: - докато веднъж се завърти коле­лото…" Но това завъртане на колелото в бесните материални надпревари е свързано с цената на болното му дете, което ба­щата е застраховал тайно, знаещ, че детето му ще си отиде от този свят и сетне върху неговия гроб ще строи дворци. Колко съвременно звучи! Или драмата в разказа "Метармофоза" с Тони.Толкова странно е да дойде на този свят Човек и да си оти­де така грозно, потискан и опозоряван от хората.

 И веднага в другия разказ: "Аманципация" пък срещаме човещината, равна с тази, от героите на Вазов, на Йовков, на Елин-Пелин. Но авторът със същински сетива за магия Калеев се усеща в новелата: "Един автобус...". Това наистина е един "Ноев ковчег", но не в потоп, а на колела. Събуждат се спомени за онези приказни в детското ми съзнание рейсове "Жар-Птица", които носеха лелки и тетки с бохчи, прежди, от Берковица, през Вършец и Враца до Бяла-Слатина, едно библейско пътешествие, което за­чева, ражда, отглежда, вдига сватби, погребва.

 Тук Калеев ни е показал и вадене на зъби с клещи за подковаване на доби­тъка и как хората вадят и здравите си зъби, щом е кяр, да се нажабуркат от ракията на "зъболекаря".

 В този рейс е и све­щеникът със сандъка за погребение. И коцкарите с госпожите-курортистки. И вечните прегради по пътя срещу болестта шап, около които прегради ще чуем какви ли не философии за живо­та. Човек се изпълва с гордост, когато Калеев се докосне и до природните красоти на Тодорини кукли, на Белите речки и Воденицата, край която се пени и река Ботуня: "... Дъхът на босилек, див джоджен и бабина душица се стелеше във въздуха като упойваща мрежа, вплиташе в себе си копнежа на избуяли треви и замайваше главата на момчето..." - из "Метармофоза".

 Или "…Винаги посрещаме онзи миг, когато денят се ражда полека в пазвите на тревите, под неуловимото докосване на падащата роса, тук в планината..." - из "Аманципация".

С еднаква сила Калеев може да ни поднесе епичното красивото, драматичното. Й философски да осмисли светът.

С нетърпение очакваме неговата книга.